Timo ei vieläkään kerro ajatuksistaan kenellekään, mutta salaiset pukeutumiskerrat jatkuvat. Hetket suljettujen sälekaihtimien takana ovat Timolle ahdistavia ja ristiriitaisia. Tilanne tuo nautintoa, mutta samalla peilikuva tuntuu niin väärältä, että Timoa oksettaa. Mies haluaa mennä ulos naisena ja saada hyväksyntää, mutta vaakakupissa painaa enemmän pelko.

Ensimmäisen kerran Timo uskaltaa kertoa vaimolleen tuntemuksistaan esikoistyttären ollessa parin vuoden ikäinen.

Setan sivuilta on löytynyt transvestismiä käsittelevä teksti, jonka Timo tulostaa vaimolleen. Ajatus tuntuu Timosta loogiselta: hän tykkää pukeutua naisten vaatteisiin ja saa siitä rauhan. Ehkä hän on transvestiitti.

Ei käy, vaimo ilmoittaa. Perheessä on vain yksi nainen. Jos Timo ei heti lopeta, vaimo lähtee.

Ja niin Timo lopettaa. Kukaan ei tule enää koskaan kuulemaan yhtään sanaa tai ajatustakaan sisäisestä maailmastani, Timo ajattelee. Lähes kymmenen vuotta hän uskoi ajatukseen itsekin.